Foto’s: Bobby en Karlien, ‘rou en eerlik’Bobby en Karlien: In jou skoene (Foto: Media Update) Dié broer en suster tel onder Suid-Afrika se gewildste bekendes en nou kan aanhangers vir die eerste keer in die geskiedenis van Afrikaanse televisie die sangers Bobby en Karlien van Jaarsveld se doen en late volg in ŉ splinternuwe reeks op VIA, Bobby en Karlien: In jou skoene. Dié werklikheidsreeks van 13 episodes gaan ŉ “rou en eerlike” blik op dié sangers gee. In Bobby en Karlien: In jou skoene word albei uitgedaag om op avonture te gaan wat hulle nog nie voorheen beleef het nie – dit alles terwyl ŉ kamera konstant op hul spoor is. Karlien word onder meer uitgedaag om vir twee dae haar glansryke lewe te groet en tyd deur te bring in Elandspoort naby Danville – ŉ gebied waar grootliks minderbevoorregtes woon. Hier moet sy haarself en die mense saam met wie sy woon voed vir slegs R100 per dag. Later in die reeks neem sy ook ŉ taxi om ŉ naweek in die skoene van haar huishulp te staan. Bobby word deur sy pa uitgedaag om aan te sluit by ŉ renosterbeskermingsgroep. Bobby en Karlien: In jou skoene (Foto: Facebook) “Al die emosies wat ek nog ooit beleef het, word saamgevat in dié reeks. Ek dink die reeks gaan mense se harte aanraak. Ons gaan stap in die skoene van ander. Julle gaan lekker lag, harte gaan aangeraak word en daar gaan verseker ŉ paar trane wees. Dit het beslis my lewe verander,” het Bobby aan Media Update vertel. Karlien meen aanhangers sal vir die eerste keer die geleentheid kry om die sangers werklik te leer ken – sonder die glans en die verhoog. “Dit is een van die beste goed wat ek tot nog toe in my lewe gedoen het. Dit het my net weer herinner wat werklik belangrik is. Dis werklik spesiaal,” het sy gesê. Izelle Venter, VIA se kanaalhoof, meen kykers gaan die reeks baie geniet. “Bobby en Karlien is so bekend aan ons kykers soos rugby en braai. Nou kry kykers vir die eerste keer die geleentheid om die sangers se ervarings eerstehands te beleef.” Bobby en Karlien: In jou skoene begin op Woensdag 11 Januarie op VIA, DStv kanaal 147. Die eerste episode is ŉ uur en ŉ half waarna 12 ander uurlange episodes elke Woensdag daarna volg. Vir meer inligting besoek VIA se webwerf.